Document ID: 32005D0623

ROZHODNUTIE KOMISIE
z 3. augusta 2005
o predĺžení obmedzeného uznania „Hellenic Register of Shipping“
[oznámené pod číslom K(2005) 2940]
(Iba grécky text je autentický)
(Text s významom pre EHP)
(2005/623/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/57/ES z 22. novembra 1994 o spoločných pravidlách a normách pre organizácie vykonávajúce lodné inšpekcie a prehliadky a pre príslušné činnosti námorných úradov (1), a najmä na jej článok 4 ods. 3,
so zreteľom na list z 2. apríla 2004 od cyperských orgánov, ktorým žiadajú pre Cyprus predĺženie obmedzeného uznania „Hellenic Register of Shipping“ (ďalej len „HRS“) podľa článku 4 ods. 2 smernice 94/57/ES,
so zreteľom na list zo 7. septembra 2004 od gréckych orgánov, ktorým žiadajú nepodmienečné predĺženie HRS podľa článku 4 ods. 3 tejto smernice,
keďže:
(1)
Obmedzené uznanie je podľa článku 4 ods. 3 smernice 94/57/ES uznanie udelené organizáciám známym pod názvom klasifikačné spoločnosti, ktoré spĺňajú všetky iné kritériá okrem kritérií uvedených v bodoch 2 a 3 časti A s názvom „Všeobecné“ jej prílohy, avšak ktoré sú obmedzené časovo i rozsahom, aby mohla príslušná organizácia naďalej získavať poznatky.
(2)
Rozhodnutím Komisie 2001/890/ES (2) sa uznal HRS pre Grécko na základe článku 4 ods. 3 na obdobie troch rokov od 13. decembra 2001.
(3)
Komisia si overila, že HRS spĺňa všetky kritériá obsiahnuté v prílohe k smernici 94/57/ES okrem tých, ktoré sú stanovené v bodoch 2 a 3 časti A s názvom „Všeobecné“ tejto prílohy.
(4)
V hodnotení, ktoré uskutočnila Komisia, bolo ďalej naznačené, že HRS potrebuje ďalej rozvíjať svoj systém kvalitatívnych indikátorov s cieľom rozšíriť svoje schopnosti merania rizika aj výkonu.
(5)
Hoci záznamy organizácie o ochrane a bezpečnosti pred znečistením, ako ich uverejnilo parížske memorandum o porozumení, boli v období od roku 2000 do roku 2002 na nízkej úrovni, v roku 2003 poukazujú na trend smerujúci k miernemu zlepšeniu a HRS sa zaviazal cieľu dostať svoje záznamy o činnosti na úroveň priemerných uznaných organizácií.
(6)
Opatrenia stanovené v tomto rozhodnutí sú v súlade so stanoviskom Výboru COSS, ktorý bol zriadený článkom 7 smernice 94/57/ES,
PRIJALA TOTO ROZHODNUTIE:
Článok 1
Obmedzené uznanie „Hellenic Register of Shipping“, udelené rozhodnutím 2001/890/ES, sa predlžuje na obdobie troch rokov od dátumu prijatia tohto rozhodnutia.
Článok 2
Účinky predĺženého uznania sa obmedzujú na Grécko a Cyprus.
Článok 3
Toto rozhodnutie je určené Helénskej republike a Cyperskej republike.
V Bruseli 3. augusta 2005

Labels: 8
18
20